עפר שכטר

ביוגרפיה

שכטר נולד וגדל במושב הדר עם. אחיו הצעיר הוא מנחה הטלוויזיה יאיר שכטר. ב-1998, כשהיה שכטר בן 17, נפטרה אימו ממחלת הסרטן.
שכטר למד בקריית החינוך ע"ש בן-גוריון (המכונה "רופין", עמק חפר), במגמת תיאטרון. שכטר שירת בצה"ל בגדנ"ע. לאחר מכן, השתתף בקורס תיאטרון של יורם לוינשטיין, ולמד משחק מול מצלמה.
בבעלותו של שכטר מועדון באולינג בראשון לציון, סמוך לקניון הזהב.

דוגמנות

השתתף במספר קמפיינים ופרסומות, בין היתר לחברות סלקום ואסם. ב-2006 הוביל את קמפיין בגדי הים של "פלפל", ואף זכה בשל כך בתואר "דוגמן השנה".

הנחיה בטלוויזיה

ב-2003 החל שכטר, יחד עם קבוצת מנחים צעירים בהם מלי לוי, מיכאל הנגבי ויעל גולדמן, להנחות את תוכנית הנוער "אקזיט" בערוץ ישראל 10 העולה. ב"אקזיט" הוא זכה לחשיפה תקשורתית רחבה, עקב הפרובוקציות הרבות שחולל בתוכנית, שהמפורסמת שבהן הייתה במופע חי, כאשר חשף את ישבנו לפני הקהל. הפרובוקציות העלו את חמתה של הרשות השנייה והתוכנית עברה להיות משודרת בכבלים.
במהלך השנים 2006–2007 השתתף בשתי עונות בפאנל של תוכנית הבידור "מועדון לילה", בהנחיית ארז טל. בשנת 2010 היה פאנליסט בתוכנית "קצר משפחתי", בערוץ 2 עבור הזכיינית רשת. בשנת 2011 הנחה את הגרסה הישראלית לשעשועון "101 דרכים לעוף משעשועון" בערוץ 2. בשנת 2012 החל לעסוק בסטנדאפ, ובאותה השנה הצטרף לנבחרת "צחוק מעבודה". ב-2013 הנחה תוכנית מתיחות בערוץ 10 בשם "אמבוש".
בשנת 2015 הנחה את השעשועון "אוטוטו" בערוץ 2. ובאותה שנה החל להנחות את תוכנית המתיחות "נוקאאוט" בזכיינית ערוץ 2, קשת.
בקיץ 2016 הוביל שכטר את הקמפיין האינטרנטי של קפה שטראוס עלית.
בשנת 2017 חזר להשתתף בפאנל של תוכנית הבידור "מועדון לילה" בהנחיית ארז טל.
ב-2018 הנחה את הגרסה הישראלית לתוכנית הכישרונות "גוט טאלנט ישראל" לצד אסי ישראלוף ברשת 13. כמו כן, הנחה לצד ישראלוף ולירון ויצמן את תוכנית המציאות "האח הגדול" המשודרת ברשת 13, במהלך עונתה התשיעית. שכטר החליט לפרוש מהתוכנית לקראת עונת ה-VIP השלישית, כשהוא ו"רשת" החליטו במשותף כי הפרויקט אינו בשבילו.

קריירת משחק

תפקידו הראשון של שכטר כשחקן היה ב-2003, כאשר שיחק בטלנובלה של הוט 3 "משחק החיים". בשנת 2005, שיחק בתפקיד ראשי בטלנובלה "טלנובלה בע"מ" של HOT. במהלך השנים 2006–2009 שיחק באחד מהתפקידים הראשיים בשלוש עונות של טלנובלת הכדורגל של HOT – "האלופה". בשנת 2006 השתתף בסרט "NO אקזיט", אשר זכה בפרס וולג'ין בפסטיבל ירושלים לקולנוע.
ב-2008 השתתף בדרמה השבועית של ערוץ 10 "לאהוב את אנה", בסרט "איים אבודים" בבימויו של רשף לוי, ובסדרות "אבידות ומציאות", ו"עד החתונה". שכטר השתתף גם בתוכנית המערכונים הקומית-סאטירית "שבוע סוף", כאשר דמותו הזכורה ביותר מהתוכנית היא הדמות של "עמית לוגסי" – מדריך כושר הנוטה לתת לקהל רמיזות על היותו הומוסקסואל; כמו כן, הדמות הייתה להצלחה ולאחר ירידת התוכנית היא המשיכה בסדרת מערכונים חדשה בתוך "צחוק מעבודה". ב-2009 שיחק בסדרת הדרמה "תיבת נח" בתור "רוני". באותה שנה שיחק שכטר בתפקיד ראשי לצד אפרת בוימולד בסרט "פובידיליה", המבוסס על ספרו של יזהר הר לב בבימויים של יואב ודורון פז. הסרט מספר את סיפורו של "רגב" (שכטר), איש מחשבים צעיר, המחליט להתנתק מהעולם לחלוטין בעקבות פוביה פרטית. על משחקו בסרט זכה שכטר בפרס השחקן המצטיין בפסטיבל הסרטים הבינלאומי חיפה.
ב-2011 שיחק בסרט האימה הישראלי הראשון של צמד הבמאים אהרון קשלס ונבות פפושדו – "כלבת". באותה שנה שיחק בסדרת הדרמה של אורי סיון – "יחפים". ב-2012 כיכב בסדרת הדרמה המשטרתית "המיוחדת". ב-2013 השתתף בסרט "בננות" בבימויו של איתן פוקס, ובסדרה הקומית "שנות ה-80" של שלום אסייג בערוץ 2, בתפקיד גידי בודנהיימר ("פריזר"). באותה שנה לוהק לתפקיד הראשי של "אדם הקסטר" – אמן קומיקס הלוקה באמנזיה, בטלנובלה "אניגמה".
בשנת 2014 החל שכטר לשחק בסדרת הדרמה הרפואית "מתים לרגע" של HOT. ב-2015 שיחק עפר שכטר בסרט הקומדיה שביים אופיר לובל "מה כבר יכול לקרות?!" בתור בן הדודה של דובדבני.
בפסח 2016 ייצא הסרט השני המבוסס על סדרת הנוער גאליס – "גאליס - קונקט" בו הוא משחק את האנטגוניסט הראשי, לארק. באותה שנה, שכטר גם כיכב בסרט הקומדיה "הלהקה האחרונה בלבנון" בתור "קובי". ב-2017, החל לשחק בסדרת הילדים "אלישע" המשודרת בערוץ הילדים בתפקיד השף קסוטו, וחזר לשחק בעונה השנייה של "מתים לרגע".
בינואר 2018 עלתה העונה הראשונה של סדרת הנוער "כפולה" בה הוא משחק את "אושר פטנגה", היחצ״ן של נועה קירל – על דמותה מבוססת הסדרה.

דיבוב

שכטר דיבב במספר סרטי וסדרות הנפשה, בהן: "אווטאר" בערוץ ניקלודיאון, "מכוניות" (בתפקיד ספידי מקווין), "מטור ואור הרפאים", ובסרט "שרק השלישי", בו דיבב את דמותו של הנסיך ארתור (ארתי). ב-2011 חזר לדבב את ספידי מקווין בסרט "מכוניות 2", כמו גם בסדרה "מכוניות מצוירות - הצ'יזבטים של מטור" ששודרה בערוץ דיסני ישראל. ב-2012 דיבב את מקס האריה בסרט "הרפתקאות מקס - הסרט".

תיאטרון

ב-2003 שכטר הופיע ב"פסטיגל סובב עולם". ב-2004 כיכב במחזמר "פיטר פן" לצד מיכל ינאי. ב-2010 שיחק במחזה "101 כלבים דלמטים". בשנים 2012–2011, שיחק בתיאטרון הבימה במחזה של יוכי ברנדס, "כי בנו בחרת".
בשנת 2018 השתתף ב״ פריסטייל פסטיגל״